Η Mohegan Gaming and Entertainment (“MGE”) σε συνεργασία με την ΓΕΚ ΤΕΡΝΑ, παρουσίασε σήμερα το INSPIRE Athens, την ιδέα για το πρώτο ολοκληρωμένο τουριστικό συγκρότημα με καζίνο (Integrated Resort and Casino - IRC) στo Ελληνικό. Το συγκρότημα αποτελείται από ένα πολυτελές ξενοδοχείο, χώρους ψυχαγωγίας, συνεδριακό κέντρο, καταστήματα, εστιατόρια, καζίνο, καθώς και έναν ολοκληρωμένο συνδυασμό υπηρεσιών υψηλής ποιότητας. Το έργο θα βοηθήσει να εκκινήσει μια νέα εποχή τουριστικής ανάπτυξης και οικονομικής ευημερίας για την Ελλάδα και ολόκληρη την περιοχή.

ADVERTISING

Με έμπνευση από τις Καρυάτιδες

Το σχέδιο του κτιρίου είναι μια δημιουργία του διεθνούς αρχιτεκτονικού γραφείου Steelman Partners, που εξειδικεύεται στον σχεδιασμό και την κατασκευή συγκροτημάτων IRC. Η έμπνευση για το αρχιτεκτονικό σχέδιο προέρχεται από το αρχιτεκτονικό παρελθόν της Ελλάδας, και ειδικότερα από τα αθηναϊκά αγάλματα και κτίρια, συμπεριλαμβανομένης της Ακρόπολης και των Καρυάτιδων.

«Αντιληφθήκαμε ότι σκοπός του INSPIRE Athens είναι να συμβολίζει κάτι παραπάνω από ένα ολοκληρωμένο ξενοδοχειακό συγκρότημα», είπε ο Μάριος Κοντομέρκος, Πρόεδρος και Διευθύνων Σύμβουλος της Mohegan Gaming and Entertainment. «Ελπίζουμε ότι το INSPIRE Athens θα γίνει ο καταλύτης που θα πυροδοτήσει την ανάπτυξη ολόκληρης της περιοχής του Ελληνικού στην περιζήτητη αθηναϊκή ριβιέρα, και θα επαναπροσδιορίσει τη σύγχρονη ταυτότητας της Ελλάδας για πάντα».

Ο Paul Steelman πρόσθεσε, «Ολόκληρο το σχέδιό μας είναι από τη φύση του εμβληματικό, ταυτόχρονα όμως και χαρακτηριστικό της ιστορικής αρχιτεκτονικής της Αθήνας και του πλούσιου πολιτισμού της, ενώ υιοθετεί μια νέα στιλιστική αφήγηση που θα εμπνεύσει το μέλλον ολόκληρης της περιοχής».

Όπως αναφέρεται στην ανακοίνωση της εταιρείας, στις υπερσύγχρονες εγκαταστάσεις που θα αναδείξουν την Αθήνα ως κορυφαίο προορισμό MICE (Meetings, Incentives, Conferences, Exhibitions), έναν πολυχρηστικό, εσωτερικό χώρο εκδηλώσεων και εντυπωσιακές πισίνες και υδάτινα στοιχεία, το INSPIRE Athens θα συνδυάζει πολυτελή φιλοξενία και διαρκή ψυχαγωγία με έναν τρόπο που δεν έχει υπάρξει ποτέ πριν στη Νότια Ευρώπη.

Μεγάλο μέρος του συγκροτήματος σχεδιάστηκε με τέτοιο τρόπο ώστε να αξιοποιηθεί η προτίμηση που υπάρχει στην Ελλάδα για δραστηριότητες σε εξωτερικό χώρο, κι έτσι σχεδόν όλα τα εστιατόρια, τα μπαρ και τα νυχτερινά κέντρα θα προσφέρουν εμπειρίες τόσο σε κλειστό όσο και σε ανοιχτό χώρο. Οι χώροι εστίασης και τα καταστήματα θα περιλαμβάνουν διεθνώς αναγνωρισμένα brands καθώς και δημοφιλή ελληνικά προϊόντα που τονίζουν τις παραδοσιακές ελληνικές συνήθειες. Το INSPIRE Athens στόχο έχει να γίνει σημείο αναφοράς στη Νότια Ευρώπη με τη διοργάνωση μουσικών συναυλιών με καλλιτέχνες διεθνούς βεληνεκούς, θεατρικών παραστάσεων, μεγάλων αθλητικών γεγονότων, καθώς και άλλων καλλιτεχνικών και πολιτιστικών δραστηριοτήτων υψηλής ποιότητας σε εβδομαδιαία βάση.

Ο Πρόεδρος και Διευθύνων Σύμβουλος της Mohegan Gaming and Entertainment, Μάριος Κοντομέρκος, που παρουσίασε το σχέδιο για το IRC δήλωσε: «Ελπίζουμε ότι θα έχουμε την ευκαιρία να κάνουμε το όραμά μας πραγματικότητα και ότι με αυτόν τον προορισμό φιλοξενίας – ορόσημο θα ανυψώσουμε την Αθήνα ως τον απόλυτο τουριστικό προορισμό». Επίσης ανέφερε τον δεσμό του με τη χώρα λόγω της ελληνικής καταγωγής του, και την επιθυμία του να συνεισφέρει σε τοπικό και εθνικό επίπεδο, ώστε οι τουριστικοί στόχοι να είναι ευθυγραμμισμένοι με την ανάπτυξη ανθρώπινου δυναμικού.

Πάνω από 7.000 θέσεις εργασίας

Η ανάπτυξη του INSPIRE Athens εκτιμάται ότι θα δημιουργήσει περισσότερες από 7.000 θέσεις εργασίας στην περιοχή κατά τη διάρκεια και μετά το πέρας της κατασκευής, συμπεριλαμβανομένων των άμεσων και έμμεσων θέσεων. Η ολοκλήρωση του IRC αναμένεται να αυξήσει τον διεθνή τουρισμό στην περιφέρεια της Αττικής τουλάχιστον κατά 10% και να συνεισφέρει εκατομμύρια ευρώ ετησίως τόσο στο ελληνικό κράτος όσο και στους πολίτες της χώρας με τη μορφή φόρων, εισφορών και βελτίωσης υποδομών και υπηρεσιών.

Καλεσμένοι ομιλητές ήταν επίσης ο πρώην Γερουσιαστής των ΗΠΑ Christopher Dodd, που μίλησε για τη σχέση του με τη Φυλή των Mohegan από τις αρχές της δεκαετίας του ’70, πολύ πριν ξεκινήσουν οι προσπάθειες της Φυλής προκειμένου να αναπτύξουν το έργο που αποτελεί την κορωνίδα, το Mohegan Sun στο Connecticut. Επίσης παρών ήταν ο Πρόεδρος και Διευθύνων Σύμβουλος του Εμπορικού Επιμελητηρίου του Ανατολικού Connecticut, Thomas “Tony” Sheridan, που συνεργάστηκε στενά με το Mohegan Sun για να προωθήσει την τοπική ανάπτυξη των επιχειρήσεων και δούλεψε με τη Φυλή ως πρώην τοπικός Δήμαρχος. Και οι δύο καλεσμένοι μοιράστηκαν λεπτομέρειες από τη εξαιρετική συνεισφορά της Φυλής Mohegan σε οικονομικά και περιβαλλοντικά θέματα μέσα στις κοινότητες στις οποίες δραστηριοποιείται. Προς στήριξη της Φυλής των Mohegan και της MGE παρευρέθηκε επίσης ο πρώην Προσωπάρχης του Λευκού Οίκου, Reince Priebus, που υποστήριξε τις προσπάθειες ανάπτυξης της Φυλής σε ένα έργο στην Πολιτεία του Wisconsin τη δεκαετία του ’90.

Οι ιδιοκτήτες της MGE, η Φυλή των Mohegan, από την έδρα της κυβέρνησης της Φυλής στο Connecticut, εξέφρασαν την ανυπομονησία τους να καλωσορίσουν την ελληνική κοινότητα στη οικογένειά τους: «Επεκτείνοντας τις ρίζες μας σε όλο τον κόσμο, ανυπομονούμε να δημιουργήσουμε μια συνεργασία μακράς διάρκειας με την ελληνική κοινότητα, τόσο με τους άξιους εργαζομένους και τους επιχειρηματικούς εταίρους όσο και με τους ανθρώπους της περιοχής. Μέσω του INSPIRE Athens, μπορούμε μαζί να συνεργαστούμε χτίζοντας τα θεμέλια για να δημιουργήσουμε ένα λαμπρό μέλλον για τις επόμενες γενιές», είπε ο προσωρινός Πρόεδρος του Συμβουλίου της Φυλής των Mohegan, James Gessner Jr.

Σχετικά με τον Διεθνή Διαγωνισμό για την παραχώρηση ενός καζίνο με δραστηριότητες ευρέος φάσματος Η Επιτροπή Εποπτείας και Ελέγχου Παιγνίων (ΕΕΕΠ) διακήρυξε «Διεθνή Πλειοδοτικό Διαγωνισμό για την Παραχώρηση Άδειας Λειτουργίας Επιχείρησης Καζίνο ευρέος φάσματος δραστηριοτήτων στον Μητροπολιτικό Πόλο Ελληνικού – Αγίου Κοσμά» τον Ιανουάριο 2019.

Στις 4 Οκτωβρίου 2019, η ΕΕΕΠ ανακοίνωσε ότι ολοκληρώθηκε η διαδικασία υποβολής προσφορών των Διαγωνιζομένων, στο πλαίσιο της διενέργειας Διεθνούς Πλειοδοτικού Διαγωνισμού με αριθμό 1/2019 και ότι το επενδυτικό σχήμα Inspire Athens που αποτελείται από τις MGE Hellinikon B.V. – Mohegan Gaming Advisors LLC – ΓΕΚ ΤΕΡΝΑ Α.Ε. υπέβαλαν την προσφορά τους επίσημα και εμπρόθεσμα. Κατά τη διάρκεια μιας ενεργής διαδικασίας υποβολής και εξέτασης των προσφορών, απαγορεύεται η δημοσιοποίηση στο κοινό ορισμένων από τα τεχνικά στοιχεία της ανάπτυξης, συμπεριλαμβανομένων των λεπτομερειών του προτεινόμενου ξενοδοχείου, του καζίνο, των συνεδριακών εγκαταστάσεων και των εγκαταστάσεων ψυχαγωγίας.